b'\n_START_ARTICLE_\nJ\xc3\xa1kup Dahl\n_START_SECTION_\nFamilie og utdannelse\n_START_PARAGRAPH_\nHan ble f\xc3\xb8dt i bygden V\xc3\xa1gur p\xc3\xa5 Su\xc3\xb0uroy som s\xc3\xb8nn av kj\xc3\xb8pmann Petur Hans Dahl (1843\xe2\x80\x931931) og Elsebeth Susanne Wilhelm (1845\xe2\x80\x931913), som begge kom fra bygden. Paret d\xc3\xb8pte s\xc3\xb8nnen med den danske navnformen Jacob, men han benyttet selv den f\xc3\xa6r\xc3\xb8yske formen J\xc3\xa1kup, som uttales noenlunde likt. Broren Petur Dahl (1878\xe2\x80\x931947) ble kj\xc3\xb8pmann, medstifter av sparebanken Su\xc3\xb0uroyar Sparikassi og den f\xc3\xb8rste borgermesteren i V\xc3\xa1gur._NEWLINE_Etter folkeskolen i hjembygden ble Dahl sendt til F\xc3\xa6r\xc3\xb8ernes seminarium i T\xc3\xb3rshavn i 1893, bare 15 \xc3\xa5r gammel. Talentet hans ble lagt merke til, og etter eksamen i 1896 fikk han et vikariat ved l\xc3\xa6rerseminaret og realskolen. Dahl inspirerte etter sigende eleven Janus Djurhuus til \xc3\xa5 bli dikter da han leste J\xc3\xb3annes Paturssons dikt \xc2\xabN\xc3\xba er tann stundin komin\xc2\xbb h\xc3\xb8yt for klassen. \xc3\x85ret etter dro Dahl til Danmark for \xc3\xa5 studere. Dahl tok studentereksamen ved Lyceum i K\xc3\xb8benhavn i 1899 og teologisk embedseksamen ved K\xc3\xb8benhavns Universitet i 1905. Dahl underviste ved folkeh\xc3\xb8yskolen Karise H\xc3\xb8jskole p\xc3\xa5 det s\xc3\xb8rlige Sj\xc3\xa6lland 1907\xe2\x80\x931908._NEWLINE_J\xc3\xa1kup Dahl giftet seg i 1908 i Kirkjub\xc3\xb8ur med Cathrine Marie \xc2\xabMaria\xc2\xbb Hansen (1874\xe2\x80\x931949) fra T\xc3\xb3rshavn, datter av musikkl\xc3\xa6rer og baker Georg Casper Hansen (1844\xe2\x80\x931924), kalt \xc2\xabBakar Hansen\xc2\xbb, som opprinnelig var fra Bornholm. Paret fikk fire barn sammen, deriblant arkivar Sverri Dahl (1910\xe2\x80\x931987) og lyrikeren og komponisten Regin Dahl (1918\xe2\x80\x932007). Hjemmet i Sandager\xc3\xb0i i T\xc3\xb3rshavn ble preget av kristendom og klassisk dannelse, men ogs\xc3\xa5 husfarens sterke sympati for selvstyre- og nasjonalbevegelsens krav om anerkjennelse av det f\xc3\xa6r\xc3\xb8yske spr\xc3\xa5ket.\n_START_SECTION_\nOffentlige verv\n_START_PARAGRAPH_\nFrem til 1923 var prosten selvskrevent, i navnet kongevalgt, medlem av den f\xc3\xa6r\xc3\xb8yske nasjonalforsamlingen, Lagtinget. P\xc3\xa5 Lagtinget stemte han med Sj\xc3\xa1lvst\xc3\xbdrisflokkurins gruppe, ledet av J\xc3\xb3annes Patursson. I 1920 ble han formann i Lagtingets kommisjon for utgivelse av f\xc3\xa6r\xc3\xb8yske skoleb\xc3\xb8ker._NEWLINE_Senere ble han styreformann ved sj\xc3\xb8mannshjemmet i T\xc3\xb3rshavn i 1923, styremedlem i F\xc3\xb8roya m\xc3\xa1lfelag i 1933, formann i Lagtingets fond for f\xc3\xa6r\xc3\xb8yske kirkelige utgivelser (F\xc3\xb8royskt Kirkjum\xc3\xa1l) i 1934 og formann i speiderorganisasjonen KFUM i T\xc3\xb3rshavn i 1938.\n_START_SECTION_\nForfatterskap\n_START_PARAGRAPH_\nDahls forfatterskap var med f\xc3\xa5 unntak religi\xc3\xb8st. Han var redakt\xc3\xb8r i Kristeligt Ungdomsblad for F\xc3\xa6r\xc3\xb8erne 1914\xe2\x80\x931919 og i F\xc3\xa6r\xc3\xb8sk Kirketidende fra 1925._NEWLINE_115 nyskrevne og oversatte salmer av Dahl ble utgitt i S\xc3\xa1lmab\xc3\xb3k F\xc3\xb8roya f\xc3\xb3lks i 1960.\n_START_SECTION_\nBibeloversettelsen\n_START_PARAGRAPH_\nDen st\xc3\xb8rste p\xc3\xa5virkningen p\xc3\xa5 spr\xc3\xa5ket og folket p\xc3\xa5 F\xc3\xa6r\xc3\xb8yene fikk Dahl gjennom bibeloversettelsen. Dahl og Kristian Osvald Vider\xc3\xb8s oversettelse tar utgangspunkt i originaltekstene p\xc3\xa5 hebraisk og gresk. Dette i motsetning til baptisten Victor Danielsens oversettelse, som tar utgangspunkt i ulike europeiske spr\xc3\xa5k som tysk, engelsk og de \xc3\xb8vrige nordiske._NEWLINE_Arbeidsfordelingen mellom Dahl og Vider\xc3\xb8 var slik at Vider\xc3\xb8 oversatte Salmenes bok, Salomos ordspr\xc3\xa5k, Forkynneren, Jobs bok kapittel 1\xe2\x80\x9323 og store deler av Jesajaboken. Dahl oversatte Det nye testamente og ellers det som Vider\xc3\xb8 ikke gjorde. I 1921 var Davidssalmene ferdige; Det nye testamentet ble ferdig i 1937, mens Det gamle testamentet bare var p\xc3\xa5begynt da Dahl d\xc3\xb8de. Det nye testamentet ble utgitt forl\xc3\xb8pende i sm\xc3\xa5 hefter fra om lag 1923 til 1936, og ble utgitt i sin helhet i 1937. Hver gang en oversettelse av Dahl ble offentliggjort, ble oversettelsen hurtig godkjent av F\xc3\xb3lkakirkjan. Vider\xc3\xb8 arbeidet alene p\xc3\xa5 prosjektet fra Dahls d\xc3\xb8d i 1944 og frem til utgivelsen av Det gamle testamentet i 1961._NEWLINE_Dahl og Vider\xc3\xb8s oversettelse brukes av F\xc3\xb3lkakirkjan, mens Danielsens er utbredt i Br\xc3\xb8\xc3\xb0rasamkoman.\n_START_SECTION_\n\xc3\x86resbevisninger\n_START_PARAGRAPH_\nDahl var \xc3\xa6resmedlem av F\xc3\xb8royingafelag i K\xc3\xb8benhavn og studentforeningen Hitt f\xc3\xb8royska studentafelag i samme by. Likeledes ble han i 1943 utnevnt til \xc3\xa6resborger av V\xc3\xa1gur. En statue av ham ble avduket i V\xc3\xa1gur p\xc3\xa5 hans 100. f\xc3\xb8dselsdag i 1978. Statuen st\xc3\xa5r like ved V\xc3\xa1gs kirkja. F\xc3\xb8roya Landsb\xc3\xb3kasavn huser en byste av ham._NEWLINE_Bibeloversetterne J\xc3\xa1kup Dahl, Kristian Osvald Vider\xc3\xb8e og Victor Danielsen er avbildet p\xc3\xa5 en f\xc3\xa6r\xc3\xb8ysk frimerkeserie fra 2007.'